Source: https://beta.e-justice.europa.eu/354/MT/small_claims?CROATIA&init=true&member=1
Timestamp: 2019-06-19 15:43:46+00:00
Document Index: 754498

Matched Legal Cases: ['Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Fil-Kroazja, il-qrati jew it-tribunali kompetenti li jagħtu sentenza fil-Proċedura Ewropea għal Talbiet Żgħar huma l-qrati muniċipali u kummerċjali.
Formoli, applikazzjonijiet jew dikjarazzjonijiet għandhom jintbagħtu bil-miktub, bil-faks jew bl-email.
Skont l-Att dwar l-Għajnuna Legali Bla Ħlas (Narodne novine (NN; Gazzetta Uffiċjali tar-Repubblika tal-Kroazja, Nru 143/13 – https://narodne-novine.nn.hr/clanci/sluzbeni/2013_12_143_3064.html, għajnuna legali primarja tingħata minn uffiċċji, assoċjazzjonijiet professjonali u l-kliniki ġuridiċi.
L-għajnuna legali primarja tinkludi:
(a) informazzjoni legali ġenerali;
(b) konsulenza legali;
(c) it-tfassil ta’ sottomissjonijiet lil korpi rregolati mid-dritt pubbliku, mill-Qorti Ewropea tad-Drittijiet tal-Bniedem u minn organizzazzjonijiet internazzjonali skont ftehimiet internazzjonali u r-regoli dwar it-tħaddim ta’ dawk il-korpi;
(d) ir-rappreżentanza fi proċedimenti quddiem korpi rregolati mid-dritt pubbliku;
(e) għajnuna legali f’soluzzjoni bonarja mhux bil-qorti.
Lista ta’ assoċjazzjonijiet professjonali u kliniki ġuridiċi li jipprovdu għajnuna legali primarja tinsab hawnhekk: https://pravosudje.gov.hr/istaknute-teme/besplatna-pravna-pomoc/ovlastene-udruge-i-pravne-klinike-za-pruzanje-primarne-pravne-pomoci/6190.
L-atti jiġu n-notifikati permezz tal-posta jew minn uffiċjal ġudizzjarju speċifiku, jiġifieri impjegat ta’ qorti, minn awtorità ġudizzjarja kompetenti jew nutar pubbliku jew direttament fil-qorti, jew permezz ta’ mezzi elettroniċi f’konformità ma’ att speċifiku.
It-tariffa tal-qorti hija bbażata fuq il-valur tar-rikors u hija imposta:
għal dikjarazzjoni ta’ talba u għal kontrotalba;
għal tweġiba għal talba;
għal deċiżjoni dwar talba;
għal appell minn sentenza;
għal rikors għal eżekuzzjoni tas-sentenza;
għal rikors għal ritrattazzjoni tas-sentenza.
Sakemm ma jkunx stipulat mod ieħor, l-obbligu ta’ pagament tat-tariffa jfeġġ fil-waqt tal-preżentazzjoni tar-rikors, kif stipulat fl-Artikolu 4 tal-Att dwar it-Tariffi tal-Qorti.
It-tariffi tal-qorti huma kkalkulati għal kull operazzjoni individwali, skont il-valur tas-suġġett tat-tilwima, f’konformità mat-tabella segwenti:
Għal ammonti akbar minn HRK 15 000.00, għandha titħallas tariffa ta’ HRK 500.00, b’żieda ta’ 1 % tal-ammont ’il fuq minn HRK 15 000.00, sa massimu ta’ HRK 5 000.00.
It-tariffi stabbiliti fit-Tabella tat-Tariffi tal-Qorti jitħallsu f’bolol tat-taxxa maħruġa mill-Kroazja, jew f’kontanti jekk l-ammont pagabbli jkun jaqbeż HRK 100.00 f’tariffi u jekk ikun stipulat li t-tariffa tista’ titħallas direttament fil-kont imsemmi aktar ’il fuq, irrispettivament mill-ammont tat-tariffa.
It-tariffi huma espressi f’termini assoluti f’HRK u bħala perċentwali.
Meta tkun ikkalkulata tariffa stipulata bħala perċentwal, il-bażi tat-tariffa tkun aġġustata ’l fuq sal-eqreb mija, sabiex tariffa sa massimu ta’ HRK 50.00 tkun aġġustata ’l isfel sal-anqas mija, filwaqt li tariffa ta’ aktar minn HRK 50.00 tkun aġġustata ’l fuq sal-ogħla mija.
Skont l-Artikolu 15a tar-Regolament Nru 861/2007, tariffa tal-qorti tista’ titħallas permezz ta’ trasferiment bankarju.
Sentenza tista’ tiġi appellata. L-appell għandu jsir quddiem il-qorti li tkun qatgħet is-sentenza fi żmien tmint ijiem mid-data li fiha tkun ġiet ippubblikata s-sentenza, iżda jekk is-sentenza tkun innotifikata lil klijent, il-perjodu jibda mid-data li fiha tkun ġiet innotifikata.
Deċiżjoni dwar appell minn sentenza fi proċedura għal talbiet żgħar issir minn imħallef wieħed f’qorti tat-tieni istanza.
Jekk intimat juri li hija plawżibbli l-eżistenza tal-prekundizzjonijiet għal ritrattazzjoni ta’ sentenza mogħtija fi Proċedura Ewropea għal Talbiet Żgħar skont l-Artikolu 18 tar-Regolament Nru 861/2007, jiġi ppreżentat rikors għal ritrattazzjoni fl-għamla ta’ talba lill-qorti muniċipali jew kummerċjali kompetenti, li jista’ jiddikjara s-sentenza bħala null u bla effett, filwaqt li rikors sabiex jitreġġa’ lura status preċedenti jiġi ppreżentat lill-qorti jew lit-tribunal invokat tal-proċedimenti, li jista’ jreġġa’ lura wkoll il-proċedimenti għall-istat li kienu fih qabel ma nqatgħet is-sentenza.
Trid tiġi ppreżentata traduzzjoni għall-Kroat, iċċertifikata minn persuna kwalifikata f’wieħed mill-Istati Membri.
Bħala l-qorti inkarigata mill-eżekuzzjoni, hija qorti muniċipali li toħroġ deċiżjoni dwar rikorsi għal eżekuzzjoni. Il-ġurisdizzjoni territorjali tal-qorti tiġi ddeterminata f’konformità mar-regoli dwar il-ġurisdizzjoni territorjali tal-qrati fi proċedimenti ta’ eżekuzzjoni.
Deċiżjoni dwar sospensjoni jew limitazzjoni tal-eżekuzzjoni skont l-Artikolu 23 tar-Regolament Nru 861/2007 tittieħed minn qorti muniċipali.